《寄朝美》
宋代·周孚

君才秀吾乡，真可歌大雅。疏通信而静，少有似君者。

十年卧墙信，樲棘笑梧槚。摩挲怀中璧，顾我知者寡。

一朝籋云去，始骇天下马。宁如不祥金，未铸先跃冶。

煌煌汉家业，条画待董贾。皇文阅石室，秘署向金马。

飞腾吾敢羡，拙艺真毁瓦。出处判殊涂，归耕弋阳野。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。